## Zakon o posredovanju pri zapošljavanju i pravima za vrijeme nezaposlenosti

### NN 32/2002 (28.3.2002.), Zakon o posredovanju pri zapošljavanju i pravima za vrijeme nezaposlenosti

# HRVATSKI SABOR

694

Na teme­lju članka
88. Ustava Republike Hrvatske, donosim

## ODLUKU

### O PROGLAŠENJU ZAKONA O POSREDOVANJU PRI ZAPOŠLJAVANJU I PRAVIMA ZA VRIJEME NEZAPOSLENOSTI

Proglašavam Zakon o
posredova­nju pri zapoš­ljava­nju i pravima za vrijeme nezaposlenosti, koji je
donio Hrvatski sabor na sjednici 21. ožujka 2002.

Broj:
01-081-02-1318/2
Zagreb, 26. ožujka 2002.

Predsjednik
Republike Hrvatske
**Stjepan Mesić,** v. r.

## ZAKON

### O POSREDOVANJU PRI ZAPOŠLJAVANJU I PRAVIMA ZA VRIJEME NEZAPOSLENOSTI

I. OPĆE ODREDBE

Članak 1.

Ovim se Zakonom uređuje posredovanje pri
zapošljavanju, profesionalno usmjeravanje, obrazovanje u cilju povećanja
zapošljavanja radne snage, osiguranje za slučaj nezaposlenosti, aktivno
djelovanje na tržištu rada u cilju poticanja prostorne i profesionalne
pokretljivosti radne snage, te novog zapošljavanja i samozapošljavanja, izvori
sredstava za djelatnosti Hrvatskog zavoda za zapošljavanje (u daljnjem tekstu:
Zavod), te ustroj, uprav­ljanje i obavljanje djelatnosti Zavoda.

Članak 2.

Djelatnosti iz članka 1. ovoga Zakona obavljaju se za
nezaposlene i zaposlene tražitelje zaposlenja, poslodavce i druge osobe koje
traže informacije i savjete o uvjetima i mogućnostima zapošljavanja.

Članak 3.

(1) Djelatnosti iz članka 1. ovoga Zakona u zemlji i
inozemstvu obavlja Zavod u skladu s ovim Zakonom i drugim propisima.

(2) Djelatnosti iz članka 1. ovoga Zakona, osim
osiguranja za slučaj nezaposlenosti, mogu u zemlji obavljati i druge pravne i
fizičke osobe.

(3) Osobe iz stavka 2. ovoga članka mogu obavljati
djelatnosti u svezi sa zapošljavanjem pod uvjetom da:

1) prije upisa u odgovarajući registar imaju dozvolu
ministarstva nadležnog za rad izdanu uz prethodno pribavljeno mišlje­nje
povjerenstva kojeg imenuje Gospodarsko-socijalno vijeće,

2) ispunjavaju kadrovske, organizacijske i ostale
propisane uvjete za obavljanje tih djelatnosti.

(4) Pravne i fizičke osobe iz stavka 2. ovoga članka
obavljaju djelatnosti posredovanja pri zapošljavanju za tražitelje zaposlenja
bez naknade, te djeluju nepristrano u odnosu na nezaposlene osobe i poslodavce.

(5) Pravne i fizičke osobe iz stavka 2. ovoga članka
dužne su dostaviti Zavodu podatak o osobi za koju su posredovali, u roku od 8
dana od dana početka rada te osobe.

(6) Ministar nadležan za rad pravilnikom će propisati
posebne uvjete i način obavljanja djelatnosti iz stavka 2. i 3. ovoga članka.

Članak 4.

(1) Za slučaj nezaposlenosti obvezno su osigurani svi
radnici u radnom odnosu.

(2) Osiguranje za osobe iz stavka 1. ovoga članka
provodi se na načelu solidarnosti.

Članak 5.

Osiguranjem su obuhvaćena prava na:

1) novčanu naknadu,

2) mirovinsko osiguranje,

3) novčanu pomoć i naknadu troškova za vrijeme
obrazovanja,

4) jednokratnu novčanu pomoć i naknadu putnih i
selidbenih troškova,

5) zdravstveno osiguranje.

II. EVIDENCIJA
NEZAPOSLENIH OSOBA I OSTALIH TRAŽITELJA ZAPOSLENJA

Članak 6.

Evidenciju
nezaposlenih osoba vodi Zavod na osnovi prijave nezaposlene osobe.

Članak 7.

Nezaposlenom osobom u smislu ovoga Zakona smatra se
osoba sposobna ili djelomično sposobna za rad, u dobi od 15 do 65 godina koja
nije u radnom odnosu, te ako:

1) ne ostvari mjesečni primitak, odnosno dohodak od
samostalne djelatnosti koja se povremeno obavlja prema propisima o porezu na
dohodak, a koji je veći od najvišeg iznosa novčane naknade utvrđene člankom 35.
ovoga Zakona,

2) nema registrirano trgovačko društvo ili drugu
pravnu osobu, odnosno nema većinski udio u trgovačkom društvu ili drugoj
pravnoj osobi,

3) nema registrirani obrt, slobodno zanimanje ili
djelatnost poljoprivrede i šumarstva,

4) nije osigurana kao
poljoprivrednik po propisima o mirovinskom osiguranju,

5) nije korisnik mirovine, osim korisnika mirovine
koji ostvari pravo na invalidsku mirovinu na temelju profesionalne
nesposobnosti za rad,

6) nije redovni učenik ili student,

7) aktivno traži posao i raspoloživa je za rad.

Članak 8.

(1) Smatra se da nezaposlena osoba aktivno traži posao
ako:

– se redovito javlja Zavodu,

– podnosi molbe poslodavcima ili daje oglase i javlja
se na oglase i natječaje i

– pridržava se profesionalnog plana iz članka 14.
ovoga Zakona.

(2) Smatra se da je nezaposlena osoba raspoloživa za
rad, ako se odaziva na svaki poziv Zavoda radi pripreme za zapošljavanje i
zaposlenja.

(3) Ministar nadležan za rad utvrdit će pravilnikom
način provođenja aktivnosti iz stavka 1. i 2. ovoga članka.

Članak 9.

(1) Nezaposlena osoba prijavljuje se i evidentira u
Zavodu prema mjestu prebivališta, odnosno prema mjestu prestanka radnog odnosa
ako u tom mjestu ima boravište.

(2) Podatke o nezaposlenim osobama vodi Zavod na
propisanim obrascima osnovne evidencije koja može biti i na elektronskom mediju.

Članak 10.

(1) Zavodu se, radi promjene zaposlenja, odnosno radi
posredovanja, savjetovanja i informiranja, bez obveze redovitog jav­ljanja,
mogu prijaviti i osobe koje se ne smatraju nezaposlenim osobama iz članka 7.
ovoga Zakona

(2) Podaci o osobama iz stavka 1. ovoga članka vode se
u pomoćnoj evidenciji.

Članak 11.

(1) Zavod prestaje voditi osobu kao nezaposlenu u
osnovnoj evidenciji, ako ta osoba:

1) zasnuje radni odnos,

2) kao korisnik novčane naknade ostvari mjesečni
primitak, odnosno dohodak od samostalne djelatnosti koja se povremeno obavlja
prema propisima o porezu na dohodak,

3) ostvari mjesečni primitak, odnosno dohodak od
samostalne djelatnosi koja se povremeno obavlja prema propisima o porezu na
dohodak, a koji je veći od najvišeg iznosa novčane naknade utvrđenog člankom
35. ovoga Zakona,

4) bude zatečena na radu bez potvrde, ugovora, odnosno
rješenja na temelju kojeg obavlja posao,

5) registrira trgovačko društvo ili drugu pravnu
osobu, od­nos­no stekne većinski udio u trgovačkom društvu ili drugoj pravnoj
osobi,

6) registrira obrt, slobodno zanimanje ili djelatnost
poljoprivrede i šumarstva,

7) postane poljoprivredni osiguranik po propisima o
mirovinskom osiguranju,

8) ispuni uvjete za
prijevremenu starosnu mirovinu, starosnu mirovinu, odnosno ostvari obiteljsku
mirovinu ili ostvari invalid­sku mirovinu zbog opće nesposobnosti za rad,

9) postane redovni učenik ili student,

10) nastupi na odsluženje vojnog roka,

11) nastupi na izdržavanje kazne zatvora duže od 6
mjeseci,

12) navrši 65 godina života ako ispunjava uvjete za
mirovinu po bilo kojoj osnovi,

13) bude uključena u program obrazovanja od strane
Zavoda do isteka toga programa,

14) odbije se uključiti u obrazovanje na istom stupnju
stručne spreme koje je organizirao i snosi troškove Zavod u cilju povećanja
njene mogućnosti zapošljavanja ili ako bez opravdanog razloga prekine, odnosno
ne završi obrazovanje,

15) se ne javi Zavodu u dva uzastopna mjeseca, a ne
obavijesti Zavod o opravdanim razlozima nejavljanja,

16) ne ispunjava uvjete o aktivnom traženju posla i
raspoloživosti za rad u skladu sa člankom 8. ovoga Zakona,

17) se odjavi s evidencije.

(2) Zavod prestaje voditi osobu kao nezaposlenu u
osnovnoj evidenciji ako ta osoba ne prihvati ponuđeno zaposlenje u okviru
stečene stručne spreme i radnog iskustva ili ako svojim postupanjem uzrokuje
odbijanje zaposlenja od strane poslodavca:

1) u mjestu prebivališta ili boravišta prema članku 9.
ovoga Zakona,

2) izvan mjesta prebivališta ili boravišta udaljenom
do 80 km pod uvjetom da poslodavac snosi troškove putovanja sredstvima javnog
prijevoza ili sam organizira prijevoz na posao i s posla s tim da prijevoz u
jednom smjeru ne traje duže od 90 minuta,

3) izvan mjesta prebivališta ili boravišta bez obzira
na udaljenost pod uvjetom da je osiguran odgovarajući smještaj, osim ako odbije
zaposlenje iz razloga što poslodavac redovno ne ispunjava obveze prema
radnicima.

(3) Odredbe stavka 2. točke 2. i 3. ovoga članka ne
odnose se na trudnicu, majku s djetetom do 3 godine života, samohranog
roditelja s djetetom do 10 godina života i jednog od roditelja djeteta s težim
smetnjama u razvoju, osim ako dade pisanu izjavu da prihvaća posao.

(4) Ministar nadležan za rad, uz prethodno mišljenje
ministra nadležnog za zdravstvo, pravilnikom će propisati što se smatra
odgovarajućim smještajem u smislu stavka 2. točke 3. ovoga članka.

Članak 12.

(1) Osobe koje je Zavod prestao voditi u osnovnoj
evidenciji mogu se ponovno prijaviti u tu evidenciju nakon proteka određenog
roka od dana prestanka vođenja u evidenciji, i to:

1) osobe iz članka 11. stavka 1. točke 2. i 3. ovoga
Zakona, nakon onoliko mjeseci koliko iznosi kvocijent koji se dobije
dijeljenjem ukupno ostvarenog primitka, odnosno dohotka s najvišim iznosom
novčane naknade utvrđenog člankom 35. ovoga Zakona.

2) osobe iz članka 11. stavka 1. točke 4. ovoga
Zakona, nakon 6 mjeseci,

3) osobe iz članka 11. stavka 1. točke 14. i 16. i
osobe iz članka 11. stavka 2. ovoga Zakona, nakon 3 mjeseca.

(2) Osobe iz stavka
1. točke 1. ovoga članka vode se, uz nji­hovu suglasnost u pomoćnoj evidenciji,
po dobivanju obavijesti od nadležnog tijela o ostvarenom primitku, odnosno
dohotku.

Članak 13.

U skladu s propisima o evidencijama u području rada i
drugim propisima Upravno vijeće Zavoda će donijeti provedbeni propis o načinu i
mjestu podnošenja, sadržaju i rokovima prijava za nezaposlene osobe, te o
izvješćima i vođenju evidencija, ako ovim Zakonom nije drukčije određeno.

III. PRIPREMA ZA
ZAPOŠLJAVANJE I POSREDOVANJE PRI ZAPOŠLJAVANJU

Članak 14.

(1) Zavod u suradnji s nezaposlenom osobom utvrđuje
profesionalni plan nezaposlene osobe radi pripreme za zapošljavanje i traženja
posla, u roku od 90 dana od dana prijave nezaposlene osobe Zavodu.

(2) Profesionalni plan iz stavka 1. ovoga članka
usklađuje se s programima iz članka 28. ovoga Zakona, ovisno o promjenama
vezanim uz osobu za koju se plan utvrđuje.

1. Priprema za
zapošljavanje

Članak 15.

Priprema za zapošljavanje uključuje:

1) profesionalno usmjeravanje,

2) upoznavanje metoda i tehnika aktivnog traženja
posla,

3) obrazovanje za zapošljavanje,

4) profesionalnu rehabilitaciju.

Članak 16.

(1) Profesionalnim usmjeravanjem pruža se pomoć djeci,
mladeži, nezaposlenim, zaposlenim i drugim osobama pri izboru i promjeni zvanja
i zanimanja.

(2) Profesionalno usmjeravanje ostvaruje se
informiranjem, savjetovanjem i praćenjem profesionalnog razvoja osoba iz stav­ka
1. ovoga članka.

Članak 17.

Metode i tehnike aktivnog traženja posla uključuju
informiranje i savjetovanje tražitelja zaposlenja kako efikasnije i brže doći
do odgovarajućeg posla.

Članak 18.

Obrazovanje za zapošljavanje obuhvaća stručno
osposobljavanje, dokvalifikaciju i prekvalifikaciju, te stjecanje i
dopunjavanje znanja i vještina nezaposlenih osoba radi zapošljavanja i
zaposlenih osoba radi zadržavanja zaposlenja.

Članak 19.

Profesionalna rehabilitacija omogućuje nezaposlenim i
zaposlenim osobama s invaliditetom utvrđenim prema posebnim propisima stjecanje
znanja i vještina potrebnih za zapošljavanje, odnosno zadržavanje zaposlenja.

2. Posredovanje
pri zapošljavanju

Članak 20.

(1) Posredovanje pri
zapošljavanju obuhvaća profesionalni odabir nezaposlenih i drugih osoba čije
stručne i druge radne sposobnosti najbolje odgovaraju potrebama poslodavaca.

(2) Profesionalnim
odabirom smatraju se stručne metode i tehnike koje uzimaju u obzir zahtjeve i
uvjete određenog posla, potrebna znanja, vještine, iskustvo i sposobnosti osoba
za koje se posreduje, te njihove osobne uvjete.

(3) Profesionalni
odabir može obuhvatiti i upućivanje nezaposlenih i drugih osoba na ispitivanje
njihovih psihofizičkih sposobnosti, sklonosti i zdravstvenog stanja.

Članak 21.

U posredovanju pri
zapošljavanju Zavod djeluje nepristrano u odnosu na nezaposlene osobe i
poslodavce.

Članak 22.

(1) Posredovanje pri
zapošljavanju Zavod obavlja bez naknade.

(2) Troškove nastale
na temelju posebnih zahtjeva poslodav­ca i troškove posredovanja u inozemstvu
Zavodu nadoknađuje poslodavac.

Članak
23.

Poslove posredovanja
pri zapošljavanju Zavod obavlja na osnovi evidencije nezaposlenih i zaposlenih
tražitelja zaposlenja, te na osnovi procjene potrebnih znanja, vještina i
sposobnosti za rad na određenim poslovima u neposrednoj suradnji s poslodav­cem.

Članak
24.

(1) Posredovanje pri
zapošljavanju u inozemstvu Zavod obav­lja u suradnji s nadležnim tijelima
pojedinih zemalja.

(2) U postupku
posredovanja pri zapošljavanju u inozemstvu Zavod će izvješćivati radnike o
uvjetima života i rada, pravima iz rada i posebnim obvezama, te im pružati
pomoć u ostvarivanju prava po osnovi rada nakon povratka s rada u inozemstvu.

Članak 25.

(1) Poslodavac može
potrebu za radnikom dostaviti Zavodu poštom ili na drugi način.

(2) Zavod će potrebu
za radnikom prema želji poslodavca objaviti u svojim sredstvima informiranja.

Članak 26.

Zavod će u roku od 5
dana od dana primitka potrebe za radnikom izvijestiti poslodavca o mjerama koje
Zavod može poduzeti ili poduzima radi traženja potrebnih radnika, ako u
evidenciji nezaposlenih i zaposlenih tražitelja zaposlenja nema osoba koje u
potpunosti zadovoljavaju traženim uvjetima.

IV. AKTIVNA
POLITIKA U ZAPOŠLJAVANJU

Članak 27.

(1) Vlada Republike
Hrvatske donosi Godišnji plan za poticanje zapošljavanja.

(2) Na temelju plana
iz stavka 1. ovoga članka Zavod i druge nadležne pravne osobe provode mjere za
poticanje zapošljavanja, u cilju unapređenja zapošljavanja razvijanja
poduzetništva, poticanja prilagodljivosti poslodavaca i radnika uvjetima na
tržištu rada, kao i poticanju istih uvjeta pri zapošljavanju žena i muš­karca.

(3) Za praćenje
provedbe plana iz stavka 1. ovoga članka Vlada Republike Hrvatske osniva
povjerenstvo sastavljeno od socijalnih partnera, nadležnih ministarstava i
ostalih interesnih skupina koje djeluju na tržištu rada.

(4) Predsjednik
povjerenstva iz stavka 2. ovoga članka je predsjednik Vlade Republike Hrvatske.

Članak 28.

Mjere za poticanje
zapošljavanja iz članka 27. stavka 2. ovoga Zakona provode se na temelju
programa koje donosi Zavod, a obuhvaćaju osobito:

1) programe za
otvaranje novih radnih mjesta,

2) programe prilagodbe
radnih mjesta za pojedine skupine nezaposlenih,

3) programe
zapošljavanja posebnih skupina nezaposlenih (starije osobe, invalidne osobe,
dugotrajno nezaposlene osobe, hrvatske branitelje i dr.),

4) programe
samozapošljavanja nezaposlenih osoba,

5) programe pripreme
radnika kod poslodavaca koji prelaze na nove proizvodne programe ili na nove
tehnologije,

6) programe prostorne
i profesionalne pokretljivosti,

7) programe
humanitarnih, ekoloških, komunalnih, infrastrukturnih sadržaja, očuvanja
kulturnih i povijesnih spomenika i drugih djelatnosti ako neposredno
zapošljavaju nezaposlene osobe,

8) programe izrade
studija, istraživačkih i drugih projekata vezanih za tržište rada.

Članak 29.

(1) Mjere aktivne
politike u zapošljavanju koje provodi Zavod, te uvjete i način korištenja
sredstava za provođenje tih mjera godišnje utvrđuje Upravno vijeće Zavoda.

(2) Posebni uvjeti i
način korištenja sredstava utvrđuju se ugovorom između Zavoda i korisnika
sredstava.

V. PRAVA ZA
VRIJEME NEZAPOSLENOSTI

1. Novčana naknada

Članak 30.

(1) Pravo na novčanu naknadu stječe nezaposlena osoba
koja u trenutku prestanka radnog odnosa ima najmanje 9 mjeseci rada u
posljednja 24 mjeseca.

(2) Kod utvrđivanja prava na novčanu naknadu godina
rada smatra se vrijeme od 12 mjeseci, a rad kraći od punog radnog vremena
preračunava se na puno radno vrijeme.

(3) Iznimno od odredbe stavka 1. ovoga članka, pravo
na novčanu naknadu stječe žena koja u trenutku prestanka radnog odnosa, ima
dijete koje nije navršilo godinu dana života.

(4) Osoba iz stavka 3. ovoga članka pravo na novčanu
naknadu može ostvariti ako ispunjava sve druge uvjete utvrđene ovim Zakonom i
ako pravo na novčanu naknadu ne ostvaruje prema drugim propisima.

(5) Kao vrijeme provedeno na radu iz stavka 1. ovoga
članka, smatra se vrijeme obveznog osiguranja po propisima o mirovinskom
osiguranju ostvareno na temelju radnog odnosa u Republici Hrvatskoj i vrijeme
koje je radnik proveo na bolovanju, odnosno porodnom dopustu nakon prestanka
radnog odnosa, odnosno službe, ako je za to vrijeme primao naknadu plaće prema
propisima o zdravstvenom osiguranju.

Članak 31.

(1) Pravo na novčanu
naknadu stječe nezaposlena osoba ako se prijavi Zavodu i podnese zahtjev u roku
od 30 dana od dana prestanka radnog odnosa, prestanka bolovanja, odnosno porodnog
dopusta nakon prestanka radnog odnosa.

(2) Nezaposlena osoba
koja iz opravdanog razloga propusti rok za prijavu iz stavka 1. ovoga članka,
može se prijaviti i podnijeti zahtjev Zavodu u roku od 8 dana od dana prestanka
razloga koji je prouzročio propuštanje roka, a najkasnije 60 dana od
propuštanja roka iz stavka 1. ovoga članka.

Članak 32.

Pravo na novčanu
naknadu nema nezaposlena osoba kojoj je radni odnos prestao:

(1) zbog toga što je
otkazala radni odnos, osim u slučaju izvanrednog otkaza ugovora o radu
uzrokovanog ponašanjem poslodavca,

(2) pisanim
sporazumom o prestanku radnog odnosa,

(3) zbog toga što
nije zadovoljila na probnom radu ili nije zadovoljila tijekom pripravničkog,
odnosno vježbeničkog staža, odnosno nije u propisanom roku položila stručni
ispit,

(4) zbog povrede
obveza iz radnog odnosa (otkaz uvjetovan skrivljenim ponašanjem radnika) kao i
zbog teške povrede radne obveze (izvanredni otkaz), odnosno službene dužnosti,

(5) zbog izdržavanja
kazne zatvora duže od 6 mjeseci, izrečene mjere sigurnosti ili zaštitne mjere u
trajanju dužem od 6 mjeseci.

Članak 33.

Nezaposlenoj osobi
kojoj je prestao radni odnos pisanim sporazumom, iznimno pripada pravo na
novčanu naknadu, ako je radni odnos prestao zbog:

1) premještaja
bračnog druga u drugo mjesto prebivališta u skladu s posebnim propisima,

2) spajanja obitelji
nakon zaključenog braka i time uvjetovane promjene mjesta prebivališta,

3) promjene mjesta
prebivališta iz zdravstvenih razloga, a na temelju mišljenja zdravstvene
ustanove koju određuje ministar nadležan za zdravstvo.

Članak 34.

(1) Visinu novčane
naknade čini prosjek obračunate plaće, umanjen za obvezne doprinose za puno
radno vrijeme u posljednja tri mjeseca provedena na radu na temelju kojih se
ostvaruje pravo na novčanu naknadu.

(2) Ako se visina
novčane naknade ne može utvrditi prema odredbi stavka 1. ovoga članka,
nezaposlenoj osobi se utvrđuje novčana naknada u visini prosječne novčane
naknade isplaćene u Zavodu u prethodnom mjesecu.

(3) Pravo na razliku
do utvrđene visine novčane naknade iz stavka 1. i 2. ovoga članka ima
nezaposlena osoba koja je stekla pravo na invalidsku mirovinu zbog
profesionalne nesposobnosti za rad.

Članak 35.

Novčana naknada ne
može biti niža od 20% iznosa prosječne plaće isplaćene u gospodarstvu Republike
Hrvatske prema posljednjem službeno objavljenom podatku, niti viša od iznosa
koji utvrdi ministar nadležan za rad, uz prethodno mišljenje
Gospodarsko-socijalnog vijeća i suglasnost ministra nadležnog za financije.

Članak 36.

(1) Novčana naknada
pripada nezaposlenoj osobi u trajanju od:

 1) 78 dana ako
je provela na radu od 9 mjeseci do 2 godine,

 2) 104 dana ako
je provela na radu više od 2 godine,

 3) 130 dana ako
je provela na radu više od 3 godine,

 4) 156 dana ako
je provela na radu više od 4 godine,

 5) 182 dana ako
je provela na radu više od 5 godina,

 6) 208 dana ako
je provela na radu više od 6 godina,

 7) 234 dana ako
je provela na radu više od 7 godina,

 8) 260 dana ako
je provela na radu više od 8 godina,

 9) 286 dana ako
je provela na radu više od 9 godina,

10) 312 dana ako je
provela na radu više od 10 godina.

(2) Nedjelje se ne
računaju u broj dana za koje nezaposlenoj osobi pripada novčana naknada.

(3) Nezaposlena osoba
(muškarac) koja je provela na radu 35 godina, odnosno nezaposlena osoba (žena)
koja je provela na radu 30 godina, ima pravo na novčanu naknadu sve do ponovnog
zaposlenja, odnosno nastupanja okolnosti iz članka 41. ovoga Zakona.

(4) Nezaposlenoj ženi
iz članka 30. stavka 3. ovoga Zakona novčana naknada se utvrđuje najdulje do
godine dana života djeteta.

(5) Za utvrđivanje
trajanja prava na novčanu naknadu iz stav­ka 1. i 3. ovoga članka u vrijeme
provedeno na radu ura­čunava se vrijeme obveznog osiguranja po propisima o
mirovinskom osiguranju ostvareno na temelju radnog odnosa u Re­pub­lici
Hrvatskoj i vrijeme koje je radnik proveo na bolovanju, odnosno porodnom
dopustu nakon prestanka radnog odnosa ako je za to vrijeme primao naknadu plaće
prema propisima o zdravstvenom osiguranju.

Članak
37.

(1) Nezaposlenoj osobi
koja ima pravo na novčanu naknadu može se, na njezin zahtjev, isplatiti naknada
u jednokratnom iznosu ovisno o utvrđenom trajanju prava na naknadu prema članku
36. ovoga Zakona, radi zapošljavanja.

(2) Nezaposlena
osoba, kojoj je jednokratno isplaćena novčana naknada, ne može se prijaviti
Zavodu prije proteka vremena za koje je primila jednokratnu isplatu.

(3) Nezaposlena
osoba, kojoj je novčana naknada isplaćena na način iz stavka 1. ovoga članka,
može ponovno steći pravo na novčanu naknadu ako ispuni uvjet iz članka 30.
stavka 1. ovoga Zakona.

(4) Uvjete i način
isplate naknade iz stavka 1. ovoga članka utvrđuje Upravno vijeće Zavoda.

Članak 38.

(1) Trajanje prava na
novčanu naknadu iz članka 36. ovoga Zakona produžava se nezaposlenoj osobi koja
u cijelosti iskoristi utvrđeno pravo ako u tijeku primanja te naknade nastupe
sljedeće okolnosti:

1) ženi za vrijeme trudnoće i nakon poroda za
razdoblje do godine dana života djeteta ili dva mjeseca od poroda mrtvog
djeteta, odnosno smrti djeteta prije navršene godine dana života, ako to pravo
ne ostvaruje po drugim propisima. Trajanje ovoga pra­va se produžuje pod istim
uvjetima u slučaju ponovnih trud­noća, odnosno poroda,

2) za vrijeme privremene nesposobnosti za rad najduže
3 mjeseca na temelju potvrde nadležnog liječnika, odnosno povjerenstva sukladno
propisima o zdravstvenom osiguranju.

(2) Zahtjev za produženje prava na novčanu naknadu
nezaposlena osoba može podnijeti u roku iz članka 31. ovoga Zakona od dana
isteka utvrđenog prava na novčanu naknadu prema članku 36. ovoga Zakona.

Članak 39.

(1) Novčana naknada pripada nezaposlenoj osobi od
prvog dana po prestanku radnog odnosa, prestanka bolovanja, odnosno porodnog
dopusta nakon prestanka radnog odnosa, ako podnese zahtjev za novčanu naknadu
Zavodu u roku iz članka 31. stavka 1. ovoga Zakona.

(2) Ako nezaposlena osoba podnese zahtjev u roku iz
članka 31. stavka 2. ovoga Zakona novčana naknada pripada od dana podnošenja
zahtjeva.

Članak 40.

(1) Isplaćivanje novčane naknade obustavlja se
korisniku:

1) za onoliko mjeseci koliko iznosi kvocijent koji se
dobije dijeljenjem ukupno ostvarenog primitka, odnosno dohotka s najvišim
iznosom novčane naknade utvrđenog člankom 35. ovoga Zakona,

2) ako se ne javi Zavodu jedanput mjesečno,

3) za vrijeme trajanja obrazovanja na koji ga uputi
Zavod,

4) za vrijeme odsluženja, odnosno dosluženja vojnog
roka,

5) u tijeku izdržavanja kazne zatvora do 6 mjeseci.

(2) Korisniku novčane naknade iz stavka 1. ovoga
članka nastavlja se isplaćivanje novčane naknade za ostatak razdoblja do kojeg
je priznato pravo na ovu naknadu pod uvjetom da se prijavi Zavodu u roku od 30
dana po prestanku okolnosti koja je dovela do obustave.

Članak 41.

(1) Pravo na novčanu naknadu prestaje nezaposlenoj
osobi ako:

1) zasnuje radni odnos,

2) istekne razdoblje za koje je imala pravo na novčanu
naknadu,

3) bude zatečena na radu bez potvrde, ugovora, odnosno
rješenja na temelju kojeg obavlja posao,

4) registrira trgovačko društvo ili drugu pravnu osobu
ili stekne većinski udio u trgovačkom društvu ili drugoj pravnoj osobi,

5) registrira obrt, slobodno zanimanje ili djelatnost
poljoprivrede i šumarstva,

6) postane poljoprivredni osiguranik po propisima o
mirovinskom osiguranju,

7) ispuni uvjete za prijevremenu starosnu mirovinu,
starosnu mirovinu, odnosno ostvari obiteljsku mirovinu ili ostvari invalid­sku
mirovinu zbog opće nesposobnosti za rad,

8) nastupi na
odsluženje vojnog roka,

9) nastupi na
izdržavanje kazne zatvora duže od 6 mjeseci,

10) navrši 65 godina
života ako ispunjava uvjete za mirovinu po bilo kojoj osnovi,

11) odbije se
uključiti u obrazovanje na istom stupnju struč­ne spreme koje je organizirao i
snosi troškove Zavod u cilju povećanja njene mogućnosti zapošljavanja ili ako
bez opravdanog razloga prekine, odnosno ne završi obrazovanje,

12) ne javi Zavodu u
dva uzastopna mjeseca, a ne obavijesti Zavod o opravdanim razlozima
nejavljanja,

13) ne ispunjava
uvjete o aktivnom traženju posla i raspoloživosti za rad u skladu sa člankom 8.
ovoga Zakona.

(2) Pravo na novčanu
naknadu prestaje i nezaposlenoj osobi ako ne prihvati ponuđeno zaposlenje u
okviru stečene stručne spreme i radnog iskustva ili ako svojim postupanjem
uzrokuje odbijanje zaposlenja od strane poslodavca:

1) u mjestu
prebivališta ili boravišta prema članku 9. ovoga Zakona,

2) izvan mjesta
prebivališta ili boravišta udaljenom do 80 km pod uvjetom da poslodavac snosi
troškove putovanja sredstvima javnog prijevoza ili sam organizira prijevoz na
posao i s posla s tim da prijevoz u jednom smjeru na traje duže od 90 minuta,

3) izvan mjesta
prebivališta ili boravišta bez obzira na uda­ljenost pod uvjetom da je osiguran
odgovarajući smještaj, osim ako odbije zaposlenje iz razloga što poslodavac
redovno ne ispunjava obveze prema radnicima.

(3) Izuzetno odredba
stavka 2. točke 2. i 3. ovoga članka ne odnose se na trudnicu, majku s djetetom
do 3 godine života, samohranog roditelja s djetetom do 10 godine života i
jednog od roditelja djeteta s težim smetnjama u razvoju, osim ako dade pisanu
izjavu da prihvaća posao.

Članak 42.

(1) Nezaposlena osoba
može ponovno steći pravo na nov­čanu naknadu ako od trenutka prestanka prava na
novčanu naknadu ispuni uvjete utvrđene u članku 30. ovoga Zakona.

(2) Iznimno od
odredbe stavka 1. ovoga članka nezaposlena osoba kojoj je pravo na novčanu
naknadu prestalo ponovnim zapošljavanjem prije isteka vremena u kojem je imala
pravo na novčanu naknadu, a koja je ponovno ostala nezaposlena, osim iz razloga
utvrđenih u članku 32. ovoga Zakona, produžava se isplaćivanje novčane naknade
za onoliko vremena koliko joj je preostalo za primanje te naknade.

(3) Nezaposlenoj
osobi koja je u cijelosti iskoristila novčanu naknadu, kod ponovnog stjecanja
toga prava, u vrijeme provedeno na radu prema članku 36. stavku 5. ovoga
Zakona, uračunava se samo vrijeme provedeno na radu poslije isteka posljednjega
utvrđenog prava na ovu naknadu.

2. Mirovinsko
osiguranje

Članak 43.

Pravo na mirovinsko
osiguranje ima:

1) nezaposlena osoba
koja je ostvarila pravo na novčanu naknadu prema odredbama ovoga Zakona i koja
ispunjava uvjet godina života za stjecanje prava na starosnu mirovinu, dok ne
stekne prvi uvjet mirovinskog staža za starosnu mirovinu, ali najdulje u
trajanju 5 godina,

2) žena iz članka 30.
stavka 3. ovoga Zakona do godinu dana života djeteta ili dva mjeseca od poroda
mrtvog djeteta, odnosno smrti djeteta prije navršene godine dana života.

Članak 44.

Zahtjev za mirovinsko
osiguranje nezaposlena osoba može podnijeti u roku iz članka 31. ovoga Zakona.

Članak 45.

Pravo na mirovinsko
osiguranje iz članka 43. ovoga Zakona nezaposlena osoba gubi nastupanjem
okolnosti iz članka 41. ovoga Zakona osim okolnosti iz članka 41. stavka 1.
točke 2. istoga članka.

Članak 46.

(1) Invalidi rada
kojima je priznato pravo na profesionalnu rehabilitaciju po osnovi mirovinskog
osiguranja ostvaruju pravo na naknadu plaće po propisima o mirovinskom
osiguranju.

(2) Razdoblja koja je
nezaposlena osoba kao invalid rada provela koristeći se pravom na profesionalnu
rehabilitaciju ne smatraju se prekidom u radu pri utvrđivanju prava za vrijeme
nazaposlenosti.

3. Novčana pomoć i
naknada troškova za vrijeme obrazovanja

Članak 47.

(1) Nezaposlena osoba
koju je Zavod uputio na obrazovanje, ima u tijeku trajanja toga obrazovanja
pravo na novčanu pomoć u visini najniže novčane naknade koju isplaćuje Zavod.

(2) Nezaposlena osoba
koju je Zavod uputio na obrazovanje ima pravo na naknadu troškova prijevoza za
vrijeme toga obrazovanja u visini stvarnih troškova prijevoza sredstvima javnog
prijevoza, stvarnih troškova za obvezne udžbenike, troškova prehrane i troškova
propisane zaštitne odjeće, obuće i drugih pomagala.

4. Jednokratna
novčana pomoć i naknada putnih i selidbenih troškova

Članak 48.

(1) Nezaposlena osoba
kojoj Zavod nije u mogućnosti osigurati zaposlenje u mjestu prebivališta, a
koja sama ili posredovanjem Zavoda nađe zaposlenje u drugom mjestu ima pravo na
jednokratnu novčanu pomoć, te na naknadu putnih ili selidbenih troškova za
sebe, bračnog druga i djecu, od mjesta prebivališta do mjesta zaposlenja.

(2) Uvjete za
korištenje prava i visinu naknade iz stavka 1. ovoga članka utvrđuje Upravno
vijeće Zavoda.

5. Pravo na
novčanu naknadu osoba koje su bile zaposlene u inozemstvu

Članak 49.

(1) Hrvatski
državljanin koji je bio zaposlen u inozemstvu ostvaruje pravo na novčanu
naknadu za vrijeme nezaposlenosti u skladu s odredbama međunarodnog ugovora.

(2) Hrvatski
državljanin koji je radio u državi s kojom Re­pub­lika Hrvatska nema zaključen
ugovor kojim su regulirana prava za slučaj nezaposlenosti, odnosno u državi u
kojoj nije bio osiguran za slučaj nezaposlenosti, može ostvariti novčanu
naknadu prema odredbama ovoga Zakona, ako je doprinos za zapoš­ljavanje plaćao
Zavodu za vrijeme od najmanje 9 mjeseci u posljednjih 24 mjeseca prije
prestanka zaposlenja u inozemstvu.

Članak 50.

U postupku utvrđivanja i ostvarivanja prava kao i utvr­đivanje
visine novčane naknade nezaposlenim osobama iz članka 49. ovoga Zakona, pored
odredbi međunarodnog ugovora primjenjuju se i odredbe ovoga Zakona.

6. Zdravstveno
osiguranje

Članak 51.

(1) Nezaposlena osoba ima pravo na zdravstveno
osiguranje prema propisima o zdravstvenom osiguranju.

(2) Sredstva za zdravstveno osiguranje nezaposlenih
osoba iz stavka 1. ovoga članka osiguravaju se u državnom proračunu.

VI. POSTUPAK ZA
OSTVARIVANJE PRAVA ZA VRIJEME NEZAPOSLENOSTI

Članak 52.

Prava za vrijeme nezaposlenosti nezaposlena osoba
ostvaruje u Zavodu.

Članak 53.

(1) Postupak za ostvarivanje prava utvrđenih ovim
Zakonom pokreće se na zahtjev nezaposlene osobe.

(2) U postupku rješavanja o pravima nezaposlenih osoba
za vrijeme nezaposlenosti primjenjuju se odredbe Zakona o općem upravnom
postupku.

(3) O žalbi protiv prvostupanjskog rješenja odlučuje
nadležno tijelo Zavoda određeno Statutom Zavoda.

Članak 54.

Nezaposlena osoba koja ostvaruje prava utvrđena ovim
Zakonom i propisima donesenim na temelju ovoga Zakona dužna je u roku od 15
dana prijaviti Zavodu svaku okolnost koja utječe na promjenu ili prestanak
prava.

Članak 55.

(1) Nezaposlena osoba kojoj je na teret Zavoda
izvršena isplata ili je ostvarila neka primanja na koja nije imala pravo, dužna
je vratiti primljene iznose, odnosno nadoknaditi učinjene izdatke:

1) ako je na osnovi netočnih podataka za koje je znala
ili morala znati da su netočni, ili na drugi protupravan način ostvarila pravo,
ili ga je ostvarila u obujmu većem nego što joj pripada,

2) ako je ostvarila novčanu isplatu ili drugo davanje
zbog toga što nije prijavila nastale promjene, odnosno okolnosti koje utječu na
prestanak prava ili obujam njegovog korištenja, a znala je ili je morala znati
za nastale promjene ili okolnosti.

(2) Ako je na osnovi pravomoćne sudske odluke ili
odluke poslodavca radnik vraćen na rad i počeo raditi te su mu uspostav­ljena
prava po osnovi rada za razdoblje u kojem je bio nezaposlen, radnik je dužan
vratiti Zavodu iznose isplaćene novčane naknade.

(3) U slučajevima iz
stavka 2. ovoga članka Zavod ima pravo na povrat uplaćenog doprinosa za
mirovinsko osiguranje.

VII. HRVATSKI
ZAVOD ZA ZAPOŠLJAVANJE

Članak 56.

Hrvatski zavod za
zapošljavanje je javna ustanova u vlasništvu Republike Hrvatske na koju se
primjenjuju propisi o ustanovama, ako ovim Zakonom nije drukčije određeno.

Članak 57.

Zavod obavlja
sljedeće poslove:

1) prati, analizira i
istražuje gospodarska, socijalna i druga kretanja, zaposlenost, zapošljavanje i
nezaposlenost, te njihove međusobne utjecaje, na temelju čega predlaže mjere za
una­pre­đenje zapošljavanja,

2) vodi evidencije o
nezaposlenima i drugim osobama, posreduje pri zapošljavanju između poslodavaca
i osoba koje traže zaposlenje, prati potrebe za radnicima, njihovo
zapošljavanje, te u tom smislu surađuje s poslodavcima,

3) u suradnji s poslodavcima, obrazovnim ustanovama i
drugim pravnim osobama organizira i provodi programe profesionalnog
usmjeravanja, obrazovanja, te druge oblike aktivne politike zapošljavanja,

4) surađuje s obrazovnim ustanovama radi usklađivanja
obrazovnih programa s potrebama za radnicima i provođenje profesionalnog
usmjeravanja,

5) provodi međunarodne ugovore o zapošljavanju i
pravima za vrijeme nezaposlenosti,

6) obavlja poslove zapošljavanja hrvatskih državljana
u inozemstvu i ostvarivanja njihovih prava, te izdaje radne dozvole stranim
državljanima i osobama bez državljanstva za rad u Re­pub­lici Hrvatskoj,

7) rješava o pravima nezaposlenih osoba i obavlja
isplatu naknada na temelju donesenih rješenja,

8) usmjerava i upravlja sredstvima ostvarenim po
osnovi doprinosa za zapošljavanje i drugim sredstvima osiguranim za namjene
utvrđene ovim Zakonom,

9) podnosi jednom godišnje Hrvatskom saboru i Gospodarsko-socijalnom
vijeću izvješće o radu Zavoda i to do 30. travnja za proteklu godinu,

10) obavlja druge poslove utvrđene zakonom, Statutom i
aktima Zavoda.

Članak 58.

(1) Sjedište Zavoda je u Zagrebu.

(2) Radi obavljanja stručnih, administrativnih i
drugih poslova Zavod osniva jedinstvenu stručnu službu.

(3) Stručna služba Zavoda ustrojava se tako da osigura
nesmetano, svrsishodno i uspješno obavljanje djelatnosti Zavoda kao i dostupno
ostvarivanje prava nezaposlenih osoba utvrđenih ovim Zakonom.

(4) Zavod ima jedan žiroračun.

Članak 59.

(1) Statut Zavoda donosi Upravno vijeće Zavoda, a
potvrđuje Vlada Republike Hrvatske.

(2) Statutom se osobito uređuje: ustrojstvo Zavoda,
prava, obveze i odgovornosti tijela koja upravljaju Zavodom; javnost rada
Zavoda i njegovih tijela; način sudjelovanja sindikata pomoraca i predstavnika
brodara u posredovanju pri zapošljavanju pomoraca; način sudjelovanja
evidentiranih nezaposlenih osoba u provedbi mjera za poticanje zapošljavanja;
način zastupanja, poslovanja, obavljanja stručno-administrativnih, pravnih i
drugih poslova i druga pitanja od važnosti za rad Zavoda.

Članak 60.

(1) Zavodom upravlja Upravno vijeće.

(2) Upravno vijeće se sastoji od 9 članova koje
imenuje Vlada Republike Hrvatske i to:

1) 3 člana na prijedlog ministra nadležnog za rad i

2) 6 članova od kojih 3 predstavnika sindikata i 3
predstavnika poslodavaca na prijedlog Gospodarsko-socijalnog vijeća ili na
prijedlog reprezentativnih udruga poslodavaca i sindikata ako Gospodarsko-socijalno
vijeće nije osnovano.

(3) Predsjednika Upravnog vijeća biraju članovi
Upravnog vijeća od članova iz stavka 2. točke 1. ovoga članka.

(4) Upravno vijeće donosi odluke natpolovičnom većinom
ukupnog broja članova.

(5) Predsjednik Upravnog vijeća može obustaviti od
izvrše­nja odluke Upravnog vijeća koje imaju negativne posljedice na
financijsko poslovanje Zavoda.

(6) Djelokrug rada, ovlaštenja i odgovornosti Upravnog
vijeća utvrđuju se Statutom Zavoda.

Članak 61.

(1) Zavod ima ravnatelja.

(2) Ravnatelja Zavoda imenuje Vlada Republike Hrvatske
na prijedlog ministra nadležnog za rad, a na temelju provedenoga javnog
natječaja.

(3) Djelokrug rada, ovlasti i odgovornosti ravnatelja
Zavoda utvrđuju se Statutom.

Članak 62.

(1) Nadzor nad zakonitošću rada Zavoda obavlja
ministarstvo nadležno za rad.

(2) Zavod je obvezan najmanje jedanput godišnje
podnijeti izvješće o svom radu ministarstvu nadležnom za rad.

Članak 63.

(1) Nadzor nad zakonitošću obavljanja poslova u svezi
sa zapošljavanjem pravnih i fizičkih osoba iz članka 3. stavka 2. ovoga Zakona
obavlja Državni inspektorat.

(2) Državni inspektorat zabranit će privremeno, do
otkla­njanja utvrđenih nedostataka, odnosno nepravilnosti obavljanje poslova u
svezi sa zapošljavanjem pravnim i fizičkim osobama koje te poslove obavljaju
protivno odredbi članka 3. stavka 2., 3., 4., 5. i 6. ovoga Zakona.

(3) Žalba izjavljena protiv rješenja o privremenoj
zabrani obavljanja poslova u svezi sa zapošljavanjem, donesenim zbog obavljanja
tih poslova protivno članku 3. stavku 3. točki 1. ovoga Zakona ne odgađa
izvršenje rješenja.

VIII. IZVORI
SREDSTAVA ZA DJELATNOSTI ZAPOŠLJAVANJA

Članak 64.

(1) Izvori sredstava
za djelatnosti zapošljavanja su:

1) doprinos
poslodavca,

2) doprinos radnika
zaposlenog u diplomatskoj misiji ili konzularnom uredu države, međunarodnoj
organizaciji ili pred­stavništvu koje na teritoriju Republike Hrvatske ima
diplomatski imunitet,

3) doprinos radnika u osobnoj službi kod stranih
državljana,

4) doprinos radnika zaposlenih u inozemstvu,

5) drugi izvori.

(2) Osnovicu i stopu doprinosa kao i način obračuna i
plaćanja doprinosa za radnike iz članka 49. stavka 2. ovoga Zakona utvrđuje
Upravno vijeće Zavoda.

Članak 65.

(1) Izdaci djelatnosti zapošljavanja su:

1) novčana naknada i druga prava za vrijeme nezaposlenosti,

2) troškovi pripreme za zapošljavanje i posredovanja
pri zapošljavanju,

3) troškovi provedbe aktivne politike u zapošljavanju,

4) troškovi provedbe djelatnosti zapošljavanja i
troškovi tijela upravljanja Zavodom,

5) drugi troškovi.

(2) Izdaci za djelatnost zapošljavanja u jednoj
kalendarskoj godini pokrivaju se prihodima u istoj kalendarskoj godini.

Članak 66.

(1) Zavod ima zalihu koja se ostvaruje izdvajanjem
najmanje 50% viška prihoda nad rashodima.

(2) Višak prihoda ostvaren po završnom računu Zavoda
uplaćuje se na jedinstveni račun državne riznice.

(3) Tijekom godine zaliha se može koristiti kao obrtna
sredstva za podmirenje tekućih obveza Zavoda te kao pozajmica s kamatom u
visini eksontne kamatne stope uz obvezu vraćanja najkasnije do kraja iduće
godine.

(4) Zaliha služi za pokrivanje viška rashoda i
sanaciju.

IX. KAZNENE
ODREDBE

Članak 67.

(1) Novčanom kaznom od 40.000,00 do 200.000,00 kuna
kaznit će se za prekršaj fizička ili pravna osoba koja obavlja poslove
posredovanja pri zapošljavanju u inozemstvu, kao i fizička ili pravna osoba
koja obavlja poslove posredovanja u zemlji bez dozvole, ili te poslove obavlja,
ali ne kao jedinu registriranu djelatnost, koja ne ispunjava propisane
kadrovske, organizacijske i druge uvjete za obavljanje tih poslova, ili ih
obavlja uz naplatu naknade od tražitelja zaposlenja, ili na način protivan
odredbama Pravilnika iz članka 3. stavka 6. ovoga Zakona (članak 3. stavak 2.,
3., 4. i 6.).

(2) Za prekršaj iz stavka 1. ovoga članka kaznit će se
i odgovorna osoba pravne osobe novčanom kaznom od 4.000,00 do 20.000,00 kuna.

(3) Za prekršaj iz stavka 1. ovoga članka počinjen
drugi put udvostručuju se najniži i najviši iznosi novčanih kazni propisanih
stavkom 1. i 2. ovoga članka.

Članak 68.

(1) Novčanom kaznom od 5.000,00 do 20.000,00 kuna
kaznit će se za prekršaj fizička ili pravna osoba koja ne dostavi zavodu
podatke o osobama koje su se zaposlile njihovim posredovanjem (članak 3. stavak
5.).

(2) Za prekršaj iz
stavka 1. ovoga članka kaznit će se i odgovorna osoba pravne osobe novčanom
kaznom od 3.000,00 do 5.000,00 kuna.

(3) Za prekršaj iz
stavka 1. ovoga članka počinjen drugi put udvostručuju se najniži i najviši
iznosi novčanih kazni propisanih stavkom 1. i 2. ovoga članka.

X. PRIJELAZNE I
ZAVRŠNE ODREDBE

Članak 69.

Korisnicima prava za
vrijeme nezaposlenosti koji su do dana stupanja na snagu ovoga Zakona ta prava
ostvarili prema propisima o zapošljavanju koji su se primjenjivali do toga
dana, osiguravaju se ta prava i nakon toga dana u istom opsegu do njihovog
prestanka.

Članak 70.

Iznimno od odredbe
članka 36. stavka 3. ovoga Zakona nezaposlena osoba ima pravo na novčanu
naknadu ako je provela na radu:

1. u
2002. godini – 30 godina muškarac, odnosno 25 godina žena,

2. u 2003. godini – 31 godinu muškarac, odnosno 26
godina žena,

3. u 2004. godini – 32 godine muškarac, odnosno 27
godina žena,

4. u 2005. godini – 33 godine muškarac, odnosno 28
godina žena,

5. u 2006. godini – 34 godine muškarac, odnosno 29
godina žena,

6. u 2007. godini – 35 godina muškarac, odnosno 30
godina žena.

Članak 71.

(1) Zahtjevi za ostvarivanje prava za vrijeme
nezaposlenosti podnijeti do dana stupanja na snagu ovoga Zakona, dovršit će se
prema propisima koji su se primjenjivali do toga dana, ako ovim Zakonom
određeno pravo nije uređeno na povoljniji način.

(2) Žalbeni postupci koji nisu pravomoćno dovršeni do
stupanja na snagu ovoga Zakona, dovršit će se po propisima koji su važili do
stupanja na snagu ovoga Zakona.

Članak 72.

(1) Korisnici sredstava solidarnosti za poticanje
zapošlja­vanja kojima su sredstva odobrena kao povratna prema Zakonu o
formiranju i korištenju sredstava solidarnosti za poticanje zapoš­ljavanja,
dužni su vratiti ta sredstva Zavodu u skladu sa za­ključenim ugovorima.

(2) Sredstva iz stavka 1. ovoga članka Zavod će
koristiti za poticanje zapošljavanja.

Članak 73.

Zavod je dužan svoje akte uskladiti s odredbama ovoga
Zakona u roku od 3 mjeseca od dana stupanja na snagu ovoga Zakona.

Članak 74.

(1) Propis iz članka 3. stavka 6., članka 8. stavka 3.
i članka 11. stavka 4. ovoga Zakona donijet će ministar nadležan za rad, uz
prethodno mišljenje Gospodarsko-socijalnog vijeća, u roku od 60 dana od dana
stupanja na snagu ovoga Zakona.

(2) Do donošenja propisa iz članka 3. stavka 6. ovoga
Zakona primjenjuje se Pravilnik o opsegu, uvjetima i načinu obav­ljanja poslova
posredovanja pri zapošljavanju kada te poslove obavljaju pravne i fizičke osobe
izvan Hrvatskog zavoda za zapošljavanje (»Narodne novine«, br. 82/96.) i
Pravilnik o posredovanju pri zapošljavanju učenika i studenata (»Narodne
novine«, br. 44/01.).

(3) Propis iz članka 13. ovoga Zakona donijet će
Upravno vijeće Zavoda u roku od 60 dana od dana stupanja na snagu ovoga Zakona.

(4) Do donošenja propisa iz stavka 3. ovoga članka
primjenjuje se Pravilnik o evidencijama u oblasti zapošljavanja (»Narodne
novine«, br. 1/89. i 19/90.).

Članak 75.

Na dan stupanja na snagu ovoga Zakona prestaje važiti
Zakon o zapošljavanju (»Narodne novine«, br. 59/96., 82/01. i 114/01.), osim
odredbi članka 34. stavka 2. i odredbi članka 68. do 75. koji prestaju važiti
danom početka primjene posebnog zakona kojim se uređuju ta pitanja.

Članak 76.

Ovaj Zakon stupa na snagu osmoga dana od dana objave u
»Narodnim novinama«.

Klasa: 100-01/01-01/02
Zagreb, 21. ožujka 2002.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 32/2002-694